  Майя Бывальцева 2019-тӥ арын шуркынмонэ Удмуртиын муниципал кылдытэтъёслэн «Мир в диалоге» росси форумзы ортчоз. Ужрадын интыосын кун йӧскалык политикаез радъян ужпумъёс сярысь вераськон мыноз. Кызьы вераз журналистъёслы элькунысь йӧскалык политикая министр Лариса Буранова, кылем арын улосвылкуспо форум ортчытӥзы, со таӵе ужрадлэсь бадӟым кулэлыксэ возьматӥз. Солы кулэяськон ми дорын гинэ ӧвӧл, быдэс Росси Федерациын но вань, соин ик ми малпамы, со огъяросси луыны кулэ шуыса. Шуркынмонэ ми татын «Мир в диалоге» бадӟым форум ортчытӥськом но Росси Федерациысь муниципалъёты ӧтиськомы. Оскисько, Йӧскалык ужпумъёсъя федерал агентство милемлы юрттоз Лариса Буранова, Удмуртиысь йӧскалык политикая министрМинистрлэн верамезъя, улосвыл ёзын кун йӧскалык политика ласянь мар лэсьтыны валало ке (кылдытэмын стратегия), муниципал ёзын, поселениосын туж ик уг валало, мар со сыӵе но кызьы соин ужаны. Соин ик форуме лыктэм муртъёслы дась ужан амалъёсты, ужрадъёсты возьматыны чаклало. Соосты котькуд муниципал кылдытэтын кутыны луоз. Кызьы пусйиз Лариса Буранова, Йӧскалык политикая министерстволэн валтӥсь ужез – йӧскалык ужпумъёсъя аналитика, мерлыко эскеронъёс, югдурез чаклан но дышетон. Ми мерлыко огазеяськонъёсты пӧртэм ӧръёсъя дышетыны тыршиськомы, милям дышетон ӵектосъёсмы вань. Муниципалъёсмес дышетӥськом – ёросъёсы потаса, программаос гожъяны дышетӥськом. Асьмелэн адямиос уг валало, мар со ӵектос, мар со программа, маин соос ог огзылэсь висъясько, ужан радлык ласянь озьы ик Лариса Буранова, Удмуртиысь йӧскалык политикая министрЭшшо одӥгез ӧр – элькунын калыкъёс куспын кылдылӥсь валамтэосты сэрттон-пертчон. Министерствоысь ӧнерчиос йӧскалык огазеяськонъёслэн азьветлӥсьёсынызы ӵош интыосы ветло но кенешо, керетӥсьёсты буйгато. Мон сямен котькуд муниципал кылдытэтын ӧнерлыко медиатор ужаны кулэ, кудӥз югдурез дыраз сэрттыны-пертчыны быгатоз, керетонлы пуромыны уз сёты. Жаляса верано, та ӧр али кунын чик радъямтэ. Ваньзы асьсэ опыт вылын гинэ ужало, соин ик асьмелэн валтӥсь медиатор интыын ӵемгес луисько мон, со но та удысын трос аръёс ӵоже ужамелы, адямиосты, ёросъёсты тодэмелы луыса гинэ Лариса Буранова, Удмуртиысь йӧскалык политикая министрЛариса Бурановалэн кылъёсызъя, солы сэрттыны-пертчыны кылдэм керетон учыръёслэн мугъёссы адямиослэн выжыосынызы герӟаськемын уг луо. Соос мукет муген кылдо. Кӧня ужасько та удысын, ог 25 ар пала луэ ни, одӥгез но керетон адямилэн выжыосыныз герӟаськемын уг луы, ноку но. Куке кутскиськод эскерыны, котьку но вань ужпумъёс, ужпумлэн кутсконэз, яке ужбергатонэн, яке адямиослэн кусыпъёсынызы герӟаськемын. Йӧслык – со вылаз куштэм чильпырась шобрет. Кызьы ке озьы кылдӥз, та ужпумлы бадӟымгес саклык висъяське Озьы ик Лариса Бурановалэн верамезъя, кылем арысен Удмуртиысь Йӧскалык политикая министерстволы казачествоен ужез радъяны оскизы на, нош таиз арысен – вӧсьлык огазеяськонъёсын. Казачествоен министерство азьвыл но ӵошен ужа ке вал, вӧсьлык огазеяськонъёс, йӧскалык огазеяськонъёсын ужанэз ӵошатыса, со чылкак мукет дунне, вераз Лариса Буранова. Ми тодматскиськом со дуннеен, тодматскиськом адямиосын, ужпумъёсын. Но мон малпасько, велосипед ум кылдытэ, кутомы со ужан амалъёсты, кудъёсыз лулчеберетъя йӧскалык огазеяськонъёс вылын эскеремын ни Лариса Буранова, Удмуртиысь йӧскалык политикая министрСолэн кылъёсызъя, кусыпъёсты радъян ласянь куд-ог чакланъёс вань ни, соослы вӧсьлык огазеяськонъёс дурбасьтӥзы. Ми (улосвыл – ре.) тӧро бордын ужась вӧсьлык ужпумъёсъя кенеш кылдытом, вӧсьлыккуспо координаци кенеш кылдытом. <…> Вань трос мерлыко ужпумъёс, кудъёссэ соос ӵошен сэрттыны-пертчыны быгато. Ваньмыз сямен соос одӥгез сярысь: адямилэн улонэз, лулпуш дуннеез, вань адямиослэн дунлыксы Лариса Буранова, Удмуртиысь йӧскалык политикая министрВӧсьлыкен герӟаськем ужпумъёсты сокем ӵем уг ӝутыло, тросэз соослэсь кышкало, шуиз Лариса Буранова но ӵошен ужзы пӧрмоз шуыса оскемзэ вераз. Ватсалом, 2019-тӥ арын Удмуртиысь Йӧскалык политикая министерстволы 25 ар тырме. Тросэз малпало, со йӧскалык шулдыръяськонъёсты радъянэн гинэ выре шуыса, но солэн ужпумъёсыз трослы паськытгес.  Тодэ вайытом, 2019-тӥ йӧскалык элькун шулдыръяськонъёсты ортчытон нуналъёс тодмо ни, кылсярысь, удмурт Гербер 29-тӥ инвожое радъяськоз. Нялтас вераса, Лариса Буранова йӧскалык огазеяськонъёсты праздникъёссэс ортчытонэ выльдонъёс пыртон сярысь малпаськыны ӧтиз.  Тегъёс: Мерлык Ижкар Удмуртия йӧскалыкполитикаяминистерство ЛарисаБуранова муниципалтӧрлыкъёс йӧскалыкполитика  